Juw ersamen vorsichtyghen vnde wolwisen mannen heren borgermesteren vnde ratmannen der stad Reuel, vnszeme guden frunden, don wy borgermesteren vnde rathmannen der stadt Abo noch (= nach) fruntliker grothe der bedinge witlike vnde openbare bekennen, betughen jn vnde myt desseme vnszeme open vorsegelden breue, dat vor vns gekommen is de duchtige juncker Willem van den Velde vnde heft dar sulues vor sych vnde vor synen arffuen openbarliken bekant toghestan, dat he van juwer ersamheyt to fuller genoge vnde dancke vpgebort vnde vntfangen heft sodanne vij(c) mark, de van her Jacob Vreyse, syner hwsfrouwen vader, medegifft vtkommen syn tuschen em vnde vnszes rades mede stolbroderen her Johan Gryst van weghen selghen her Jakob Vreysen, des suluen Willems hwsfruwen vadher, van deme aller dorluchtygesten heren konnyk to Denmerken etc. bedegedinghet vnde fruntliker wisse aff gesproken na lude syner konnykliker mayestate breue by juwer ersamheyt synt, so vns Willem des alles heft bericht etc. Der haluen deme de sulue juncker Willem ergenante vor sick vnde vor synen arffuen vnde alle de dar anroren mochte heft vor lathem (!) vnde quiit sthelt juwe ersamheyt, jw vnde juwe nakomlinge vnde alle de juwe van sodanne vorberorden bededinget des vii(c) mark Rigesch geldes meth allent dat dar amlenet vnde van allen tosprake vnde anclaghe vnde gericht de he vnde syne arffuen edder syner hwsfrouwen heft in dessen dagh in nenerleye mathe to juw gehat mochten hebben vor aller namaninge als vor de vij(c) mark, de vorschreuen stan, to eweghen tyden to eynen ganssen fulkommen ende ganslike qwiit, frye, ledyck vnde losz dar vp nicht meer to sokende vnde to sprekende auer nulddels sick edder yemande van syner weghen in nene tokommande tyden sunder wedder redhe vnde behulp vnde arghelist; vnde bouen dat sulle gy vnde juwe nakomlinge lange to vns hebben eyn ganszen seker tovorsicht vnde vasten gelouen, dat juw ersamheyt vnde ere nakomlinge sodanne vij(c) mark haluen fwrder nene namaninge vmme lyden sulen in tokomenden tyden, dar wille wy juw ghut vor syn in craft desses vnses breues. Des to merer tuchnisse vnde orkunde der warheyt hebbe wy wnszer stadt secret beneden an dessen breff gehangen, de gegheuen vnde ghescreuen is na der gebort Christi dusent vyfhundert vnde eyn, ame daghe vincula Petri.